สวีเดน ประเทศที่นำเข้าขยะ มาสร้างรายได้ 3,000 ล้านต่อปี
ทำไมสวีเดนถึงต้องนำเข้าขยะ แล้วสวีเดนนำขยะไปทำอะไร ถึงสร้างรายได้เป็นพันล้านบาทต่อปี ? ลงทุนแมนจะเล่าให้ฟัง
19 มี.ค. 2566

สวีเดน ประเทศที่นำเข้าขยะ มาสร้างรายได้ 3,000 ล้านต่อปี /โดย ลงทุนแมน 
รู้ไหมว่าขยะที่หลายคนมองว่าไม่มีค่า เป็นแค่ของเหลือที่สกปรก แต่มันกลับเป็นสิ่งมีค่าราวกับทองคำ ในประเทศสวีเดน
ที่บอกแบบนี้ก็เพราะว่า สวีเดน มีการนำเข้าขยะจากประเทศเพื่อนบ้าน โดยไม่ต้องเสียเงินสักบาท แต่สามารถนำไปสร้างรายได้เข้าประเทศสูงถึง 3,400 ล้านบาทต่อปี
ทำไมสวีเดนถึงต้องนำเข้าขยะ แล้วสวีเดนนำขยะไปทำอะไร ถึงสร้างรายได้เป็นพันล้านบาทต่อปี ?
ลงทุนแมนจะเล่าให้ฟัง 
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ต้องบอกอย่างนี้ว่า สวีเดนก็เหมือนกับประเทศอื่น ๆ
ที่มีขยะจำนวนมาก
โดยในทุก ๆ ปี ขยะในสวีเดน มีมากถึง 4.6 ล้านตัน เทียบเท่ากับน้ำหนักของเครื่องบินโดยสาร รวมกันทั้งหมด 131,428 ลำ เลยทีเดียว..
แม้ว่าจะมีขยะเป็นจำนวนมาก แต่สวีเดนก็มีการกำจัดขยะด้วยวิธีฝังกลบ เพียง 4.6 หมื่นตัน หรือเพียง 1% ของขยะทั้งหมดเท่านั้น
คำถามที่ตามมาคือ แล้วขยะที่เหลือ 
สวีเดน มีวิธีกำจัดอย่างไร ?
ขยะที่เหลืออีก 99% ในประเทศ จะถูกนำไปใช้ 2 อย่าง นั่นคือ
- 47% ของขยะ ถูกนำไปรีไซเคิล 
- 52% ของขยะ ถูกนำไปใช้ผลิตเป็นพลังงานไฟฟ้า
เรียกได้ว่า เป็นการเปลี่ยนขยะจากสิ่งที่ไม่มีค่า ให้กลายเป็นสิ่งที่มีค่าอีกครั้ง
แต่กว่าจะมาถึงจุดนี้ สวีเดนก็ไม่ได้จัดการขยะได้ดีมาตั้งแต่ต้น เพราะถ้าย้อนกลับไปเมื่อ 50 ปีที่แล้ว อากาศในสวีเดนมีทั้งฝุ่นและมลพิษที่แย่มาก
สาเหตุของเรื่องนี้ มาจากการที่สวีเดน ต้องพึ่งพาพลังงานจากก๊าซธรรมชาติและน้ำมัน มากถึง 77%
ยิ่งไปกว่านั้น เมื่อต้องเจอกับวิกฤติราคาน้ำมันในช่วงปี 1970 ราคาพลังงานในประเทศพุ่งสูงขึ้น ส่งผลกระทบต่อคนในประเทศ
ในที่สุด ประชาชนก็เริ่มออกมาประท้วง ทำให้รัฐบาลสวีเดนในตอนนั้น ต้องออกกฎหมายเพื่อให้ธุรกิจต้องรับผิดชอบต่อสิ่งแวดล้อม โดยมีการให้เงินกองทุนสนับสนุนในช่วงเปลี่ยนผ่านอีกด้วย
นอกจากนี้ สวีเดนยังเริ่มต้นหาแหล่งพลังงานใหม่ให้กับประเทศ เพื่อลดความเสี่ยงในการพึ่งพาแค่น้ำมันและก๊าซธรรมชาติมากเกินไป
โดยพลังงานใหม่ที่ว่านี้ ก็เช่น พลังงานน้ำ พลังงานลม พลังงานนิวเคลียร์ และพลังงานที่มาจากสิ่งที่เกิดขึ้นในชีวิตประจำวันอีกอย่าง นั่นคือ ขยะ
ซึ่งในตอนนั้น มีการค้นพบว่า หากนำขยะ 4 ตัน 
มาผลิตเป็นพลังงานไฟฟ้า จะเท่ากับการใช้น้ำมัน 1 ตัน มาผลิตเป็นพลังงานไฟฟ้าเลยทีเดียว
ด้วยขยะที่มีเป็นจำนวนมาก ในขณะที่น้ำมันมีปริมาณที่จำกัด สวีเดนจึงตัดสินใจที่จะใช้ขยะมาผลิตเป็นพลังงานไฟฟ้าอีกทางเลือกหนึ่งตั้งแต่ตอนนั้น
จนในปัจจุบัน จากโครงสร้างพลังงานไฟฟ้าของสวีเดนในอดีต ที่พึ่งพาน้ำมันและก๊าซธรรมชาติสูงมาก กลายมาเป็นพลังงานทางเลือกอื่น ๆ เกือบทั้งหมด
โดยแหล่งพลังงานที่ว่านี้ มาจาก
- พลังงานน้ำและพลังงานนิวเคลียร์ 80%
- พลังงานลม 11%
- พลังงานไฟฟ้าจากขยะ 9%
ที่น่าสนใจ ก็คือ พลังงานไฟฟ้าจากขยะ แม้จะมีสัดส่วนที่ไม่มากนัก แต่ก็ทำให้สวีเดน จำเป็นต้องนำเข้าขยะจากประเทศเพื่อนบ้าน
โดยสวีเดนก็ได้มีการออกนโยบายมาสนับสนุนการจัดการขยะที่มีประสิทธิภาพร่วมด้วย ตัวอย่างก็เช่น
- ออกกฎหมายไม่ให้ทิ้งขยะ ที่สามารถรีไซเคิลหรือนำไปผลิตเป็นไฟฟ้าได้ ลงในหลุมกลบ ตั้งแต่ปี 2002 เป็นต้นมา
- สอนการแยกขยะตั้งแต่ในโรงเรียน เพื่อให้ประชาชนคุ้นเคยกับการจัดการขยะตั้งแต่เด็ก และมีการแยกถุงเป็นสี สำหรับขยะที่แตกต่างกันในแต่ละประเภท
- มีสถานที่รับซื้อขยะรีไซเคิลอยู่ทั่วประเทศ และหากเราจะซื้ออุปกรณ์อิเล็กทรอนิกส์อันใหม่ สามารถนำเครื่องเก่ามาเป็นส่วนลดได้ด้วย
ผลจากนโยบายทั้งหมดนี้ ทำให้ขยะเกือบครึ่งหนึ่งของสวีเดน สามารถนำไปรีไซเคิลได้ และนี่จึงเป็นเหตุผลว่า ทำไมสวีเดนต้องนำเข้าขยะจากประเทศอื่น
ในทุก ๆ ปี สวีเดนจะเปิดรับขยะจากประเทศเพื่อนบ้านในยุโรป เช่น อังกฤษ นอร์เวย์ ไอร์แลนด์ และอิตาลี เข้ามาในประเทศ
โดยจะคิดเงิน 43 ดอลลาร์สหรัฐ หรือราว 1,485 บาท สำหรับขยะทุก ๆ 1 ตัน ซึ่งมีการประเมินว่า สวีเดนได้รับรายได้ส่วนนี้สูงถึง 3,400 ล้านบาทต่อปี เลยทีเดียว
พูดง่าย ๆ ก็คือ สวีเดนมีเตาเผาขยะ ซึ่งหากประเทศไหนกำจัดขยะไม่ทัน อยากเอาขยะมาให้เผา ก็ต้องเสียเงินค่าบริการให้กับสวีเดน
ในขณะที่ขยะที่เผาได้ สวีเดนก็จะได้ทั้งค่าบริการ รวมถึงสามารถนำขยะไปเปลี่ยนเป็นพลังงานไฟฟ้าอีกทอดหนึ่ง
ย้อนกลับมาที่ประเทศไทย จริง ๆ แล้วประเทศไทยก็มีโรงผลิตไฟฟ้าจากขยะแล้ว แต่ปัญหาก็คือ ขยะของไทยยังไม่ได้ถูกคัดแยก ทำให้การผลิตไฟฟ้าไม่ได้มีประสิทธิภาพแบบสวีเดน
ดังนั้นประเทศไทยอาจไม่ต้องนำเข้าขยะแบบสวีเดน แต่ควรเริ่มจากจะทำอย่างไรให้คนไทย และหน่วยงานที่เกี่ยวข้อง เห็นความสำคัญของ “การแยกขยะ” เพื่อนำไปใช้ประโยชน์ให้ได้แบบสวีเดน..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-
-
-
-
-
-
-